Održana regionalna radionica posvećena podizanju svesti o mogućnostima za integrisanja klimatksih promena u razvojne planove na lokalu, Tara, Zapadna Srbija, 17. i 18. jun 2015. godine

Na Tari je 17. i 18. juna održana regionalna radionica na temu klimatskih promena u kontekstu regionalnih i lokalnih razvojnih planova. Predstavnici Odseka za klimatske promene Ministarstva poljoprivrede i zaštite životne sredine predstavili su ključne programske i projektne aktivnosti na polju ispunjavanja međunarodnih obaveza, kao i obaveza proisteklih iz procesa pridruživanja Evropskoj uniji. S tim u vezi, naglašeno je opredeljenje R Srbije da se usaglasi sa strateškim okvirom EU 2020, što će se u velikoj meri postići transponovanjem i implementacijom evropskih propisa, poput onih koji se odnose na uspostavljanje sistema trgovine emisijama EU, Odluke o zajedničkim naporima na smanjenju emisije gasova sa efektom staklene bašte, Uredbe o monitoring mehanizmu, kao i uspostavljanjem sistema monitoringa, verifikacije i izveštavanja o emisijama GHG i drugim informacijama od značaja za smanjenje emisija GHG. Pored toga, R Srbija će tokom procesa pristupanja nastojati da se usaglasi i sa strateškim okvirom EU 2030, kao i okvirnim strateškim planom EU 2050. Priprema planova za dalju transpoziciju i sprovođenje navedenih EU propisa, kao i priprema izveštaja prema Okvirnoj konvenciji UN o promeni klime deo su programske saradnje Ministarstva sa Programom UN za razvoj u R Srbiji.

Naglašeno je da sprovođenje obaveza proisteklih iz EU zakonodavstva u oblasti klimatksih promena, kao i mera za ublažavanje klimatksih promena i prilagođavanje na iste, predstavljaju izazove ne samo za državu već posebno i za jedinice loklanih samouprava koje će u velikoj meri morati da podnesu troškove sprovođenja propisa u predstojećem periodu. S tim u vezi, naglašena je važna uloga svih aktera kako u pogledu podizanja svesti šire javnosti o problemima ali i mogućnostima za ršavanje problema u vezi sa klimatksim promenama. Jednako je važan aspekt diskusije bio je posvećen i razmatranju mogućnosti pokretanja novih projekata i aktivnosti koje bi mogle biti finansirane kako sredstvima EU, tako i drugim bilateralnim i multilateralnim sredstvima, poput Globalnog fonda za životnu sredinu i novoformiranog globalnog Zelenog klimatskog fonda. U tom pogledu prepoznata je podrška i pomoć međunarodnih organizacija, poput UNDP-a, ali i Regionalnog saveta za saradnju (RCC). Učesnicima skupa obratio se i visoki predstavnik Regionalnog centra za saradnju iz Sarajeva, koji je naglasio regionalnu dimenziju problema vezanih za izazove klimatskih promena.

Tokom radionice, predstavljeni su neki od podataka iz radnih verzija izveštaja R Srbije prema UNFCCC koji ukazuju na trendove emisije GHG. Konstatovano je da je u periodu 2010 -2013. god. došlo do značajnog procentualnog smanjenja emisija GHG iz sektora industrije i to za oko 27%, što svakako predstavlja i pokazatelj privrednih kretanja. Došlo je do značajnog unapređenja podataka o emisijama GHG u odnosu na Prvi izveštaj R Srbije prema UNFCCC (2010. god.), a takođe su pripremljena i različita softverska rešenja koja treba da doprinesu kvalitetu podataka o emisijama iz sektora drumkog saobraćaja i sektora energetike uopšte (Softver za proračun emisionih faktora za lignit). Konstatovno je da, prema „scenariju sa merama“, projekcije GHG emisija do 2020. godine pokazuju smanjenje od 15% u odnosu na 1990. godinu. Ovi i drugi relevantni podaci za ključne sektore, nalaze se u nacrtu Dvogodišnjeg ažuriranog izveštaja R Srbije prema UNFCCC koji je dostupan na internet stranici [www.klimatskepromene.rs](http://www.klimatskepromene.rs/)

Kada su u pitanju moguće aktivnosti za ublažavanje klimatksih promena i to na lokalnom nivou, učesnicima skupa posebno su predstavljeni potencijali koji se odnose na unapređenje sistema upravljanja komunalnim otpadom (koji je trnutno na nacionalnom nivou učestvuje sa oko 5% ukupnih GHG emisija) i otpadnim vodama, kao i potecijali unapređenja energetske efikasnosti i korišćenja obnovljivih izvora energije u sistemima daljinskog grejanja i pojedinačnim domaćinstvima.

U kontekstu prilagođavanja na izmenjene klimatske uslove, pored predstavljanja izvoda iz relevantnog poglavlja nacrta Drugog naionalnog izveštaja prema UNFCCC, posebno je diskutovano o problemima koji su specifični za region Zapadne Srbije i to na teritoriji zaštićenih područja, poput Nacionalnog parka Tara. S tim u vezi, zaključeno je da šumski ekosistemi predstavljaju, kako prirodno bogatstvo regiona, tako i ekonomski potencijal te da su neophodne mere prilagođavanja kako bi se očuvala njihova vrednost ali i funkcionalnost (poput uloge ponora za GHG). Kao moguće mere prilagođavanja navedeni su: unapređenje sistema gazdovanja, pošumljavanja autohtonim vrstama drveća, striktna kontrola aktivnosti u šumama radi njihove zaštite. Unapređenje zaštite ugroženih i endemičnih vrsta i izvornih zajednica itd.

Između ostalog, na skupu je zaključeno da je potrebno unaprediti saradnju između centralnih, regionalnih i lokalnih nivoa vlasti, kao i saradnju između interesnih strana, uključujući i donosioce odluka, privredu, organizacije civilnog društva i upravljače zaštićenim područjima. Pored toga, potrebno je definisati i pokrenuti lokalne i regionalne planove i mere borbe protiv klimatksih promena, u skladu sa relevantnim nacionalnim strateškim i zakonskim smernicama. S tim u vezi, neophodno je inicirati zajedničke projektne aktivnosti i obezbediti izvore finansiranja. Neki od mogućih izvora finansiranja obuhvataju i sredstva multilateralnih fondova, poput Globalnog fonda za životnu sredinu i sl. Predstavnik Regionalnog saveta za saradnju pozvao je učesnike da konkurišu za bespovratsna sredstva koja ova organizacija dodeljuje orgnaizacijama civilnog društva za projekte u vezi sa održivim razvojem, uključujući i oblast klimatksih promena (više informacija na: [www.rcc.int](http://www.rcc.int/)).

Jedan od koncepta koji mogu da ponude inovativni pristup rešavanju problema izazvanih klimatskim promenama jeste i tzv. „lokalni razvoj otporan na klimatske promene“ koji je UNDP u saradnji sa Ministarstvom, pokrenuo uz finansijku podršku Globalnog fonda za životnu sredinu i koji će biti primenjen početkom 2016. godine.

Tokom drugog dana radionice održan je sastanak neformalnog Drinskog foruma civilnog društva za klimatske promene koji treba da unapredi saradnju između organizacija civilnog društva i pomogne realizaciju konkretnih mera i rešenja za probleme u vezi sa klimatksim promenama u prekograničnom kontekstu.